**Kadambini Ganguly** (bengalí: *কাদম্বিনী গাঙ্গুলি*) nada en Bhagalpur o 18 de xullo de 1861 e finada en Calcuta o 3 de outubro de 1923, foi con Anandibai Joshi unha das primeiras dúas mulleres doutoras da India así como de todo o Imperio Británico. Kadambini foi tamén a primeira muller de Asia Meridional en graduarse en medicina occidental.

Traxectoria
-----------

Kadambina era a filla do reformador brahmo Braja Kishore Basu e naceu en Bihar, entón na India Británica. Así e todo, a familia era bengalí, orixinaria de Chandsi, na rexión de Barisal que dende a súa creación forma parte de Bangladesh. O seu pai era o director da escola de Bhagalpur e canda Abhay Charan Mallick comezou o movemento para a emancipación das mulleres en Bhagalpur ao crear a organización Bhagalpur Mahila Samiti en 1863, a primeira da súa clase na India.

Kadambini comezou a súa educación na Banga Mahila Vidyalaya de Calcuta e en 1878 converteuse na primeira muller en superar o exame de admisión para a Universidade de Calcuta mentres estaba na Bethune School, e en parte polo recoñecemento dos seus esforzos foi que se transformou en Bethune College con estudos de *First Arts* (FA) e cursos de graduación a partir de 1883. Kadambina e Chandramukhi Basu foron as primeiras alumnas graduadas no novo centro universitario e como tales as primeiras mulleres graduadas no país e en todo o Imperio Británico. Kadambini entrou na Facultade de Medicina en 1883, a pesar de fortes críticas no seo dunha sociedade aínda maioritariamente oposta á igualdade de dereitos para as mulleres e en 1886 graduouse en medicina ao que a tornaba na primeira muller médica cun título de medicina occidental en toda Asia meridional. En 1888 comezou a exercer no Hospital Lady Dufferin de Karachi, que era un establecemento para mulleres. En 1893 viaxou ao Reino Unido e realizou cursos de especialización para lograr o diploma de licenciatura do Royal College of Physicians de Edimburgo (LRCP), do Royal College of Surgeons de Glasgow (LRCS) e da Faculty of Physicians and Surgeons de Dublín (LFPS).. Á volta á India designárona superintente do hospital e en 1894 exerceu como doutora ao cargo das pacientes externas doutro hospital feminino, o Hospital Eden de Calcuta e mais tamén foi lectora das estudantes da Escola de Medicina Campbell. Pouco tempo despois pasou á práctica privada, e en 1895-1896 tratou á raíña nai do Nepal con bos resultados, o que provocou que outras familias reais tamén acudisen a ela.

Fixo activamente campaña polos dereitos das mulleres e en 1889 foi unha das primeiras seis mulleres elixidas para acudir á quinta sesión do Congreso Nacional Indio que se celebrou en Bombai e en 1890 no sexto foi a primeira muller en se dirixir á asemblea do CNI. A súa actividade pública supuxo un enfrotamento cunha parte da sociedade india, e mesmo en 1891 a revista *Bangabashi* denominouna "puta" o que non logrou o cesamento da súa determinación. O seu marido, Dwarkanath Ganguly, levou o caso ao tribunal e, finalmente, logrou unha sentenza de prisión de 6 meses para o editor Mahesh Pal. En 1906 coordinou unha conferencia de mulleres nos que xuntou ás esposas dos delegados do CNI que asistían á sesión do partido. En 1922 unha comisión de investigación gobernamental comisionouna coa poeta Kamini Roy para indagar nas condicións das mulleres empregadas nas minas de carbón en Bihar e Orissa.

Notas
-----

1. ↑  Así e todo, pola hostilidade de varios dos seus profesores non recibiu un *Bachelor of Medicine* senón un *Graduate of Medical College, Bengal*, o que lle permitía practicar a medicina pero baixo a supervisión de doutores homes. Gayathri Ponvannan (2019) "Kadambini Ganguly" in *Unstoppable: 75 Stories of Trailblazing Indian Women*. Hachette India
2. 1 2  Amrith R. Rao , Omer Karim e Hanif G. Motiwala. "1071: The Life and Work of Dr Kadambini Ganguly, the First Modern Indian Woman Physician". *The Journal of Urology*. p. 354.
3. ↑  Maroona Murmu (2019). *Words of Her Own: Women Authors in Nineteenth-Century Bengal*. Oxford University Press.
4. 1 2  B. K. Sen (setembro-outuro de 2014). "Kadambini Ganguly – An Illustrious Lady" (PDF). *Science and Culture*. pp. 271–274. Arquivado dende o orixinal (PDF) o 29 de marzo de 2020. Consultado o 07 de outubro de 2020.
5. ↑  Anne Hardgrove. "Ganguly, Kadambini". En Bonnie G. Smith. *Oxford Encyclopedia of Women in World History* **I**. Oxford University Press. p. 346.
6. ↑  Nirmal Sinha (1968). *Freedom Movement in Bengal: 1818-1904: Who's who*. Education Department, Government of West Bengal. p. 418.
7. ↑  Amit Das e Biswajit Roy (3 de abril de 2018). "Dwarakanath Ganguly. A Forgotten Hero".
8. ↑  Geraldine Forbes (2005). *Women in Colonial India: Essays on Politics, Medicine, and Historiography*. Chronicles Books. p. 30.

|  |  |
| --- | --- |
| Control de autoridades | 
* Wd: Q3347358
* WorldCat
* VIAF: 46200332
* FAST: 1678361
* GND: 1027788165
* ISNI: 0000 0000 4122 6613
* LCCN: n2006173582
* ODNB: 58727

 |